《饯别户部郎中林公致雍翰林典籍黄公约仲》
清代·陈煇

萧萧风雨送残秋，况复凄凉感别愁。粉署仙郎吟判袂，玉堂诗史解行舟。

烟村夜火明沙岸，江郭晨钟起郡楼。不尽离情付流水，随君直到凤池头。

作者简介：陈煇，字位炯，一字燎甫。福建长乐人。家贫好学，饬躬励行。性耿介不苟取，谦恭和易。身本巨族，时有联宗争斗事，独能约束族众，乡邻赖以辑睦。道光二十三年钦赐副榜。享寿八十九。